TU ยันเป้ากำไรขั้นต้นปีนี้โต 15-16% แม้รายได้ผันผวนตามตามราคาวัตถุดิบ
TU ยันเป้ากำไรขั้นต้นปีนี้โต 15-16% แม้รายได้ผันผวนตามตามราคาวัตถุดิบ 
17 ส.ค. 2559

นางสาวปฐมาภรณ์ มากระดี นักวิเคราะห์ ฝ่ายนักลงทุนสัมพันธ์ บริษัท ไทยยูเนี่ยน กรุ๊ป จำกัด (มหาชน) หรือ TU เปิดเผยภายในงาน Opportunity Day ว่า บริษัทคาด อัตรากำไรขั้นต้นปีนี้จะอยู่ในกรอบ 15-16% ตามเป้าหมาย แม้ว่าในช่วงที่ผ่านมาราคาปลาแซลมอนซึ่งเป็นวัตถุดิบจะปรับตัวเพิ่มขึ้นมาถึง 10% แต่อย่างไรก็ตามบริษัทมีการบริหารจัดการต้นทุนที่ดี ประกอบกับต้นทุนทางการเงินปรับตัวลดลงหลังจากที่บริษัทได้ออกตราสารหนี้ไป
“แม้ว่ารายได้จะผันผวนตามราคาวัตถุดิบและราคาขายสินค้า แต่อย่างไรก็ตามเรายังสามารถรักษาระดับอัตรากำไรขั้นต้นให้อยู่ในระดับที่คาดไว้ได้ เนื่องจากเรามีการบริหารจัดการต้นทุนได้ค่อนข้างดี และมีการปรับราคาขายขึ้นตามราคาวัตถุดิบที่ปรับตัวสูงขึ้นด้วย”นางสาวปฐมาภรณ์ กล่าว
ทั้งนี้บริษัทมีการใช้นโยบายประกันความเสี่ยงจากอัตราแลกเปลี่ยนที่ 50% โดยเน้นไปที่ค่าเงินปอนด์ถึง 90% หลังจากค่าเงินทั่วโลกมีความผันผวนจากกรณีที่ประเทศอังกฤษได้ลงประชามติออกจากการเป็นสมาชิกในสหภาพยุโรป (Brexit) แล้ว ส่งผลให้ค่าเงินทั่วโลกมีความผันผวน